LIITE XV

Renkaiden asennukseen sovellettavat vaatimukset

1. Ajoneuvon tyyppihyväksyntää koskevat vaatimukset renkaiden asennuksen osalta

1.1 Ellei 1.2 kohdasta muuta johdu, kaikki ajoneuvoihin asennettavat renkaat, myös vararengas, on tyyppihyväksyttävä E-säännön nro 75 mukaisesti.

1.1.1 Jos renkaiden katsotaan E- säännön nro 75 mukaisesti soveltuvan asennettaviksi luokan L2e ja L5e ajoneuvoihin, niiden on katsottava soveltuvan asennettaviksi luokan L6e ja L7e ajoneuvoihin.

1.1.2 Luokkien L1e, L2e ja L6e ajoneuvoihin, joiden suurin teknisesti sallittu massa on enintään 150 kg, saa asentaa tyyppihyväksymättömät renkaat, joiden poikkileikkausleveys on enintään 67 mm.

1.2 Jos ajoneuvo on suunniteltu käyttöolosuhteisiin, jotka eivät ole yhteensopivia E-säännön nro 75 mukaisesti tyyppihyväksyttyjen renkaiden ominaisuuksien kanssa, minkä vuoksi niihin on tarpeen asentaa renkaat, joilla on erilaiset ominaisuudet, 1.1 kohdan vaatimuksia ei sovelleta, mikäli seuraavat edellytykset täyttyvät:

— renkaat on tyyppihyväksytty neuvoston direktiivin 92/23/ETY (1), Euroopan parlamentin ja neuvoston asetuksen (EY) N:o 661/2009 (2) tai E-säännön nro 106 mukaisesti ja

— tyyppihyväksyntäviranomainen ja tekninen tutkimuslaitos katsovat, että asennetut renkaat soveltuvat ajoneuvon käyttöolosuhteisiin. Poikkeuksen tyyppi ja hyväksynnän perusteet on ilmoitettava selkeästi testausselosteessa.

2. Renkaan asentaminen

2.1 Kaikkien samalle akselille tavanomaisesti asennettavien renkaiden, lukuun ottamatta luokan L4e ajoneuvojen sivuvaunujen renkaita, on oltava samaa tyyppiä.

2.2 Kunkin pyörän pyörintätilan on oltava riittävän suuri, jotta se sallii esteettömän liikkeen käytettäessä suurimpia sallittuja rengaskokoja ja vanneleveyksiä, ottaen huomioon pyörän pienin ja suurin keskiösyvyys, ajoneuvon valmistajan ilmoittamien jousitus- ja ohjausrajoitusten pienimpien ja suurimpien arvojen puitteissa. Tämä on varmistettava suorittamalla tarkastukset suurimmilla ja leveimmillä renkailla kussakin pyörintätilassa ottaen huomioon soveltuva vannekoko ja renkaan suurin sallittu poikkileikkausleveys ja ulkohalkaisija suhteessa renkaan kokomerkintään siten kuin sovellettavassa lainsäädännössä täsmennetään. Tarkastukset on tehtävä pyörittämällä renkaan suurimpia ulkomittoja edustavaa rengasta, ei pelkästään varsinaista rengasta, kyseiselle renkaalle varatussa tilassa.

2.2.1 E-säännön nro 75 mukaisesti tyyppihyväksyttyjen ristikudosrenkaiden ja ristikudosvyörenkaiden sallittu dynaaminen laajeneminen määräytyy nopeusluokkatunnuksen ja käyttöluokan mukaan. Jotta voidaan varmistaa, että ajoneuvon loppukäyttäjä voi vapaasti valita vararenkaana käytettävän ristikudosrenkaan ja ristikudosvyörenkaan, ajoneuvon valmistajan on otettava huomioon E-säännön nro 75 liitteessä 9 olevassa 4.1 kohdassa vahvistettu suurin toleranssi ( ) riippumatta siitä, mitkä tyyppihyväksyttäväksi toimitettuun ajoneuvoon asennettujen renkaiden nopeusluokka ja käyttöluokka ovat.

2.3 Tutkimuslaitos voi hyväksyä myös jonkin vaihtoehtoisen testausmenettelyn (esim. virtuaalitestauksen), jolla tarkistetaan, että 2.2–2.2.1 kohdan vaatimukset täyttyvät, kunhan suurimpia ulkomittoja edustavan renkaan ja ajoneuvon rakenteen väliin jää kaikissa kohdissa yli 10 mm.

3. Kantavuus

3.1 Kunkin ajoneuvoon asennetun renkaan enimmäiskuormituksen on oltava vähintään

— suurin sallittu akselikuorma, kun akselissa on vain yksi rengas

— puolet suurimmasta sallitusta akselikuormasta, kun akselissa on kaksi rengasta yksittäisasennettuina

— 0,54 kertaa suurin sallittu akselikuorma, kun akselissa on kaksi rengasta paripyöräasennettuina

— 0,27 kertaa suurin sallittu akselikuorma, kun akselissa on kaksi rengasparia paripyöräasennettuina

— ajoneuvon valmistajan antaman kunkin akselin suurimman sallitun akselikuorman mukaan.

3.1.1 Ilmoituslomakkeessa ilmoitetun kantavuusluvun on oltava pienin, joka on yhteensopiva kyseisen renkaan suurimman sallitun kuormituksen kanssa. Kantavuusluvultaan suurempien renkaiden asentaminen on sallittua.

3.2 Asiaa koskevat tiedot on esitettävä selkeästi ajoneuvon käyttöoppaassa sen varmistamiseksi, että korvaavat renkaat, joita ajoneuvoon tarvittaessa asennetaan käyttöönoton jälkeen, ovat soveltuvia ja niiden kantavuus on riittävä.

4. Nopeudenkesto

4.1 Jokaisessa ajoneuvoon tavanomaisesti asennettavassa renkaassa on oltava nopeusluokkamerkintä.

4.1.1 Nopeusluokkamerkinnän on oltava yhteensopiva ajoneuvon suurimman rakenteellisen nopeuden kanssa.

4.1.1.1 Ilmoituslomakkeessa ilmoitetun nopeusluokan on oltava pienin, joka on yhteensopiva kyseisen renkaan suurimman sallitun kuormituksen kanssa. Nopeusluokaltaan suurempien renkaiden asentaminen on sallittua.

4.1.2 Nopeusluokkien V, W, Y ja Z renkaiden tapauksessa on otettava huomioon vastaavassa direktiivissä, asetuksessa tai E-säännössä täsmennetty mukautettu kuormitettavuus.

4.1.3 Luokkien C2 tai C3 tapauksessa on otettava huomioon E-säännön nro 54 2.29 kohdassa täsmennetty mukautettu kuormitettavuus.

4.2 Edellä olevan 4.1.1–4.1.3 kohdan vaatimuksia ei sovelleta seuraavissa tilanteissa:

4.2.1 Tilapäiseen käyttöön tarkoitetut varapyörä-rengasyhdistelmät.

4.2.2 Ajoneuvot, jotka on tavallisesti varustettu tavanomaisilla renkailla ja aika ajoin talvirenkailla: talvirenkaan nopeusluokkamerkinnän on vastattava nopeutta, joka on joko suurempi kuin ajoneuvon suurin rakenteellinen nopeus tai vähintään 130 km/h (tai molemmat). Jos ajoneuvon suurin rakenteellinen nopeus on suurempi kuin asennettujen talvirenkaiden alinta nopeusluokkamerkintää vastaava nopeus, suurimman nopeuden varoitusmerkin, jossa ilmoitetaan asennettujen talvirenkaiden suurin nopeudenkesto, on oltava ajoneuvon sisällä näkyvällä paikalla – tai jos ajoneuvo on avoin, mahdollisimman lähellä mittaristoa – jossa se on jatkuvasti kuljettajan helposti havaittavissa.

4.3 Asiaa koskevat tiedot on esitettävä selkeästi ajoneuvon käyttöoppaassa sen varmistamiseksi, että korvaavat renkaat, joita ajoneuvoon tarvittaessa asennetaan käyttöönoton jälkeen, ovat soveltuvia ja niiden nopeudenkesto on riittävä.

5. Rengaspaineet

5.1 Ajoneuvon valmistajan on suositeltava kullekin renkaalle kylmän renkaan paine tavanomaista tieliikennekäyttöä varten. Valmistaja voi ilmoittaa useita paineita tai painealueita ajoneuvon kuormituksen mukaan. Useampien paineiden ilmoittamista ei sallita, jos tarkoituksena on vähentää kulutusta tai parantaa polttoainetehokkuutta ajomukavuutta heikentävästi tai jos sillä on muu vastaava tarkoitus.

5.2 Ajoneuvossa on ilmoitettava 5.1 kohdan mukaiset suositellut kylmän renkaan paineet (esimerkiksi merkintöjen avulla). Tietojen on oltava helposti luettavissa ilman, että mitään osaa tarvitsee irrottaa työkaluilla, ja ne on kiinnitettävä siten, ettei niitä voi irrottaa helposti.

5.3 Asiaa koskevat tiedot on lisäksi esitettävä selkeästi ajoneuvon käyttöoppaassa, jotta ajoneuvon käyttäjää kannustetaan tarkistamaan rengaspaineet ja säätämään niitä tarvittaessa.

(1) EYVL L 129, 14.5.1992, s. 95.

(2) EUVL L 200, 31.7.2009, s. 1.